1.

An chéad saincheist dlí, lena n-éilítear gur fheidhmigh an Coimisiún go míchuí lena chumhacht chun suimeanna a eisiamh ó mhaoiniú an Aontais ar bhonn Airteagal 52 de Rialachán Uimh. 1306/2013. (2) — Rinne an Coimisiún an nós imeachta um imréiteach comhréireachta maidir le blianta éilimh 2017 agus 2018 ar mhodh míchuí: — Rinne an Coimisiún earráid agus é á mheas go raibh neamhrialtacht ann maidir le seiceálacha riaracháin i leith íocaíochtaí glasa a raibh tionchar acu ar na Cistí. Fiú ag glacadh leis go raibh neamhrialtacht den sórt sin ann, d’fhág iompar na hinstitiúide Eorpaí sin – go háirithe foclaíocht an-doiléir na dtorthaí agus an chomhtharlú ama idir fiosrúcháin 2017 agus 2018 – go raibh sé dodhéanta ríomhanna tionchair ábhartha áirithe a chur isteach agus an spriocdháta a leagtar síos sa tríú fomhír d'Airteagal 34(3) de Rialachán Uimh. 908/2014 (3) á chomhlíonadh. Sa chomhthéacs sin, dhiúltaigh an Coimisiún go míchuí, de shárú ar Airteagal 34(6) den Rialachán sin, anailís a dhéanamh ar na sonraí agus na ríomhanna a chuir údaráis na Rómáine ar fáil tríd an iarraidh ar idir-réiteach (an 5 Feabhra 2020) a bhaineann le fiosrúchán 2018. Níor cheart, i gcás ar bith, go gcuirfeadh an Coimisiún na ceartuithe ar ráta comhréidh 5 % i bhfeidhm. — Le hiompar na hinstitiúide Eorpaí sin, i gcomhthéacs fhiosrúchán 2018, maidir leis na neamhrialtachtaí a bhaineann le nuashonrú LPIS (4) – cáilíocht agus sainaithint cheart na ndáileachtaí talaimh tagartha in LPIS-GIS (5) – go háirithe gurbh iad na gnéithe riachtanacha arna soiléiriú ina sheasamh deiridh (an 20 Nollaig 2019) a bhí ann maidir le fiosrúchán 2017 – rinne sé dodhéanta méid na neamhrialtachtaí sin a shuíomh agus ríomhanna iarmharta ábhartha áirithe a thíolacadh agus an spriocdháta a leagtar síos sa tríú fomhír d'Airteagal 34(3) de Rialachán Uimh. 908/2014 á chomhlíonadh. Sa chomhthéacs sin dhiúltaigh an Coimisiún go míchuí, de shárú ar Airteagal 34(6) den Rialachán sin, anailís a dhéanamh ar na sonraí agus na ríomhanna a chuir údaráis na Rómáine ar fáil tríd an iarraidh ar idir-réiteach (an 5 Feabhra 2020) a bhaineann le fiosrúchán 2018. — Ní féidir le hiompar na hinstitiúide Eorpaí sin, i gcomhthéacs fhiosrúchán 2018, i leith na neamhrialtachta a bhaineann leis an uaslimistéar atá incháilithe do na bearta tacaíochta a bhaineann leis an limistéar arna mhaoiniú ag CETFT, arb é atá inti, a modh ríofa féin a fhorchur, in ionad anailís a dhéanamh ar na sonraí agus na ríomhanna a chuir údaráis na Rómáine ar fáil an 10 Meitheamh 2019. Ina theannta sin, d'fhág an t-iompar sin go raibh sé dodhéanta d'údaráis na Rómáine é a shainaithint, faoin spriocdháta a leagtar síos sa tríú fomhír d'Airteagal 34(3) de Rialachán Cur Chun Feidhme Uimh. 908/2014, na coigeartuithe is gá a dhéanamh ar na sonraí agus na ríomhanna a chuireadh ar fáil. Sa chomhthéacs sin, dhiúltaigh an Coimisiún go míchuí, de shárú ar Airteagal 34(6) den Rialachán sin, anailís a dhéanamh ar na sonraí agus na ríomhanna a chuir údaráis na Rómáine ar fáil tríd an iarraidh ar idir-réiteach (an 5 Feabhra 2020) a bhaineann le fiosrúchán 2018. — Mheas an Coimisiún go mícheart go raibh neamhrialtacht ann maidir le líon leordhóthanach seiceálacha ar an láthair i gcomhar le scéim na híocaíochta ghlasaithe a fheidhmiú, trí thagairt mhícheart a dhéanamh do na sonraí rialaithe agus do na staitisticí a cuireadh in iúl faoi Airteagal 9(1) de Rialachán 809/2014. (6) Fiú ag glacadh leis go raibh neamhrialtacht den sórt sin ann, níor cheart don Choimisiún ceartuithe ar ráta comhréidh 5 % a chur i bhfeidhm.